Præcedentium patrum exempla nos ammonent religiosorum studia semper ad meliora provehere, et ne quies eorum infestatione aliqua perturbationibus pateat, sagaci diligentia providere. Ea propter ego Hugo Autissiod. episcopus contentiones quæ inter regulares ecclesiæ B. Petri suburbii Autissiodorensis, et presbyterum ecclesiæ S. Peregrini oriri solent, de altrinseca adversum se invicem vindicatione parrochialis juris, modum imponere decrevi; cui siquidem malo, quia de diversitate parochiarum nasci videtur, nullo melius remedio quam earumdem unione obviandum est: tuis igitur, dilecte fili Duranne, quem in præfata B. Petri ecclesia priorem constituimus, et omnium concanonicorum tuorum petitionibus annuentes, ecclesiam B. Peregrini, quæ de mensa nostra est, et ad episcopii nostri jus pertinet, cum omnibus ad eam pertinentibus, decimis scilicet, oblationibus, sepulturis, necnon et domo quæ parieti ejusdem ecclesiæ contigua est, tibi cæterisque concanonicis tuis, et omnibus vobis in perpetuum ibidem canonice successuris, jure perpetuo possidendam concedimus; eamque, ecclesiæ vestræ atque parochiæ, deinceps inseparabiliter unimus. Sed quoniam superius vobis concessa, uti jam dictum est, de mensa nostra fuisse noscuntur; communi omnium vestrum assensu et concessione triginta solidos cum decem libris ceræ annuatim pro censu in suprascriptis ecclesiis B. Petri atque Peregrini nobis retinuimus; et similiter stationem quæ canonicis S. Stephani singulis annis pro ecclesia B. Peregrini debetur. Sciendum autem quod terræ S. Peregrini, præter supradictam domum presbyteri et ecclesiam, extra hanc concessionem, censumque habentur; de quo nimirum censu quia super utramque S. Petri scilicet atque S. Peregrini ecclesiam conceditur; si mihi vel successoribus inferetur injuria, super utramque ecclesiam usque ad satisfactionem congruam, congrua et eadem secundum culpam ponetur sententia. Hujus rei testes sunt Stephanus abbas de Regniaco, Gaufridus abbas de Rupibus, Guillermus abbas S. Martini, Rainaudus archidiaconus, Goscelinus decanus, Gaufridus cantor, Guillelmus medicus, Andreas de Baldamento, Ato archipresbyter, Petrus archipresbyter de S. Salvatore, Belinus canonicus, Sabaricus canonicus, Stephanus Bunio, Guido Orphanus, Humbaudus Pistor, Petrus Dives. Actum est hoc anno ab incarnatione Domini M. C. XLIII. Innocentio II Pontifice, regnante Ludovico rege Francorum et duce Aquitanorum, Guillelmo consule.